Република Србија

ОПШТИНА ЉУБОВИЈА

-Општинско веће-

Број: 06-352/2021-02

17.11.2021. године

Љ у б о в и ј а

 На основу члана 46. Закона о локалној самоуправи („Службени гласник Републике Србије“, број 129/2007, 83/2014-др.закон и 101/2016-др.закон), члана 77. Статута општине Љубовија („Службени лист општине Љубовија“, број 3/2019) и члана 17. Правилника о начину, мерилима и критеријумима за избор пројеката, програма и манифестација у култури који се финансирају и суфинансирају из буџета општине Љубовија, број: 06-100/2017-02, Општинско веће општине Љубовија на седници одржаној дана 17.11. 2021.године, доноси

**О Д Л У К У**

**О РАСПИСИВАЊУ ЈАВНОГ КОНКУРСA ЗА ДОДЕЛУ**

**СРЕДСТАВА ИЗ БУЏЕТА ОПШТИНЕ ЉУБОВИЈА У 2021. ГОДИНИ ЗА ФИНАНСИРАЊЕ И СУФИНАНСИРАЊЕ ПРОЈЕКАТА, ПРОГРАМА И МАНИФЕСТАЦИЈА У КУЛТУРИ**

Члан 1.

Расписује се јавни конкурс за доделу средстава из буџета општине Љубовија у 2021. години за финансирање и суфинансирање пројеката, програма и манифестација у култури у области аматерског културног стваралаштва, изворног народног стваралаштвa и очувања нематеријалног културног наслеђа.

Члан 2.

Средства за ове намене обезбеђена су у буџету општине Љубовија за 2021. годину, на конту 481000 у износу од 150.000,00 динара.

Члан 3.

Конкурс објавити на званичној интернет страници општине Љубовија [www.ljubovija.rs](http://www.ljubovija.rs) и на порталу е-Управа.

 Обавештење о Конкурсу објавити у дневном листу који се дистрибуира на територији општине Љубовија.

Члан 4.

Текст конкурса са обрасцима је саставни део ове одлуке.

О б р а з л о ж е њ е

Правни основ за доношење Одлуке о расписивању jaвног конкурса за доделу средстава из буџета општине Љубовија у 2021. години за финансирање и суфинансирање пројеката, програма и манифестација у култури садржан је у члану 17. Правилника о начину, мерилима и критеријумима за избор пројеката, програма и манифестација у култури који се финансирају и суфинансирају из буџета општине Љубовија, којим је утврђено да Општинско веће доноси одлуку о расписивању конкурса.

Расписивање конкурса за пријаву пројеката, програма и манифестација у култури који се финансирају и суфинансирају из буџета општине Љубовија у 2021. години је основ за транспарентно опредељивање буџетских средстава, са крајњим циљем остваривања јавног интереса у средини у којој се финансирани програми/пројекти спроводе.

Средства за финансирање и суфинансирање пројеката, програма и манифестација у култури обезбеђена су у буџету општине Љубовија за 2021. годину. Додела средстава врши се у складу са Правилником о начину, мерилима и критеријумима за избор пројеката, програма и манифестација у култури који се финансирају и суфинансирају из буџета општине Љубовија.

  **ПРЕДСЕДНИК**

 **ОПШТИНСКОГ ВЕЋА**

 Милан Јовановић, с.р.